**OBRAZLOŽENJE**

**CIJENE OBVEZNE MINIMALNE JAVNE USLUGE PRIKUPLJANJA**

**MIJEŠANOG KOMUNALNOG OTPADA NA PODRUČJU OPĆINE MARUŠEVEC**

**ZAKONSKI OKVIR**

Članak 75. stavak 1. Zakona o gospodarenju otpadom (NN br. 84/21)

Cijena javne usluge plaća se radi pokrića troškova pružanja javne usluge.

Strukturu cijene javne usluge čini:

* cijena za količinu predanog miješanog komunalnog otpada i
* cijena obvezne minimalne javne usluge.

Članak 76. stavak 1. Zakona o gospodarenju otpadom (NN br. 84/21)

Obvezna minimalna javna usluga je iznos koji se osigurava radi ekonomski održivog poslovanja te sigurnosti i kvalitete pružanja javne usluge kako bi sustav sakupljanja otpada mogao ispuniti svoju svrhu.

Članak 77. stavak 1. Zakona o gospodarenju otpadom (( NN br. 84/21)

Cjenik javne usluge je opći akt, koji na temelju članka 66. Zakona, donosi davatelj javne usluge.

**KRITERIJ OBRAČUNA**

Kriterij obračuna količine miješanog komunalnog otpada je volumen spremnika miješanog komunalnog otpada izražen u litrama i broj pražnjenja spremnika u obračunskom razdoblju.

Obračunsko razdoblje je razdoblje na koje se odnosi obračun iznosa cijene javne usluge. Korištenje usluge obračunava se za vremensko razdoblje od jednog kalendarskog mjeseca.

**STRUKTURA CIJENE JAVNE USLUGE**

Strukturu cijene javne usluge čini:

* cijena obvezne minimalne javne usluge i
* cijena za količinu predanog miješanog komunalnog otpada.

Omjer cijene za količinu predanog miješanog komunalnog otpada i cijene obvezne minimalne javne usluge u cijeni javne usluge, sukladno članku 75. Stavku 5. Zakona mora biti odmjeren na način koji će osigurati obavljanje javne usluge na kvaliteta, postojan i ekonomski učinkoviti način, izbjegavajući neopravdano visoke troškove, u skladu s načelima održivog razvoja, zaštite okoliša, javnosti rada i onečišćivač plaća, kako bi se osiguralo i poticalo korisnike na odvojeno sakupljanje otpada.

Cijena obvezne minimalne javne usluge uključuje troškove obavljanja slijedećih usluga:

* sakupljanje i odvoz miješanog komunalnog otpada s obračunskog mjesta korisnika,
* sakupljanje i odvoz biootpada s obračunskog mjesta korisnika,
* sakupljanje i odvoz reciklabilnog komunalnog otpada s obračunskog mjesta korisnika,
* sakupljanje i odvoz glomaznog (krupnog) otpada jednom godišnje s obračunskog mjesta korisnika usluge (samo za korisnike kategorije kućanstvo),
* predaja reciklabilnog i biootpada na zbrinjavanje ovlaštenim oporabiteljima.

Troškovi pružanja navedenih usluga obuhvaćaju:

* materijalne troškove (osnovni i uredski materijal, električnu energiju, gorivo i mazivo, sitni inventar, autogume i sl.)
* troškove vanjskih usluga (poštarine, telekomunikacije, tekuće održavanje, režijski troškovi, financijski rashodi, premije osiguranja, registracije i tehnički pregledi i sl.)
* nematerijalne troškove (prijevoz radnika, nagrade, otpremnine, pomoći)
* trošak amortizacije, trošak nabave opreme za prikupljanje otpada, troškove vođenja evidencija i troškove plaća radnika.

Cijena je određena kao ukupni trošak provedbe navedenih usluga podijeljen sa brojem korisnika minimalne javne usluge, uzimajući pri tome u obzir procijenjeni broj korisnika usluge koji će ostvariti pravo na umanjenje cijene.

Sukladno članku 80. Zakona o gospodarenju otpadom davatelj javne usluge dužan je iz cijene javne usluge financirati slijedeće troškove:

1. troškove nabave i održavanja opreme za prikupljanje otpada,
2. troškove prijevoza otpada,
3. troškove obrade miješanog komunalnog otpada i biootpada,
4. troškove koji su nastali radom reciklažnog dvorišta i mobilnog reciklažnog dvorišta zaprimanjem bez naknade otpada nastalog u kućanstvu na području jedinice lokalne samouprave za koju je uspostavljeno reciklažno dvorište,
5. troškove prijevoza i obrade glomaznog otpada u okviru javne usluge i
6. troškove vođenja propisanih evidencija i izvješćivanja u svezi s javnom uslugom.

Važno je naglasiti da IVKOM d.d. kao davatelj javne usluge već duže vrijeme drži cijenu javne usluge među nižima u RH te se cijena nije mijenjala, a što je bilo moguće ostvariti samo krajnjim rezanjem troškova, racionalizacijom poslovanja (koordinacija ljudskih i materijalnih resursa), uvođenjem novih tehnologija i sl. Cijena je formirana još početkom 2018. godine, a samo cijena goriva (značajna stavka troškova) porasla je zadnju godinu za gotovo 3,00 kn/litri goriva. Porasla je minimalna plaća, u slijedećoj godini će narasti i više, a također i troškovi održavanja i repromaterijala.

Važno je i napomenuti da osim što su troškovi sakupljanja porasli (gorivo i održavanje), značajno su porasli i troškovi predaje izdvojeno skupljenog otpada: plastika 1.000 – 1.200 kn/t, tekstil 750 – 900 kn/t, biootpad 1.000 - 1.450 kn/t, glomazni otpad 1.200 – 1.400 i dr. problematični otpad.

Sve dosadašnje aktivnosti koje je provodio davatelj javne usluge bile su usmjerene na povećanje kvalitete pružanja javne usluge, poticanje korisnika na izdvajanje otpada i dr. bez dodatnog opterećivanja korisnika usluge novim troškovima, osim onog što je zakonskim propisima određeno.

**Zbog aktualne gospodarske situacije, prije svega porasta troškova goriva i dr. materijala za redovno održavanje opreme, porasta iznosa minimalne plaće, IVKOM d.d. više ne može povećanje troškova poslovanja apsorbirati unutarnjim rezervama pa je neminovno da mora doći do blage korekcije cijena**.

Prijedlog iznosa cijene OMJU 2022. godinu:

**OMJU**

**72,00** kn/mj kategorija kućanstvo sa skupljanjem biootpada (umanjuje se za **20,00 kn/mj** za kućanstva koja sama zbrinjavaju/kompostiraju biootpad pa im OMJU iznosi **52,00** kn za 120 l spremnik)

**101,00** kn/mj kategorija korisnika koji nisu kućanstvo sa skupljanjem biootpada, a korisnici koji imaju samo miješani komunalni otpad **81,00** kn/mj (fiksni dio) za 120 l spremnik.

Na ove se cIjene zaračunava PDV u iznosu od 13%.